ΚΑΝΟΝΙΣΜΟΣ (ΕΚ) αριθ. 2820/94 ΤΗΣ ΕΠΙΤΡΟΠΗΣ της 21ης Νοεμβρίου 1994 για τον καθορισμό ενός κατωφλίου ανά συναλλαγή στο πλαίσιο της στατιστικής του εμπορίου μεταξύ των κρατών μελών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3330/91 του Συμβουλίου της 7ης Νοεμβρίου 1991 για τις συναλλαγές αγαθών μεταξύ των κρατών μελών (1), όπως τροποποιήθηκε από τον κανονισμό (ΕΟΚ) αριθ. 3046/92 της Επιτροπής (2), και ιδίως τα άρθρα 30 και 33,

Εκτιμώντας:

ότι, στο πλαίσιο των στατιστικών για τις συναλλαγές αγαθών μεταξύ των κρατών μελών, η υποχρέωση παροχής των απαιτούμενων στατιστικών στοιχείων βαρύνει απευθείας τους οικονομικούς φορείς-

ότι, παρά την ύπαρξη στατιστικών κατωφλίων, υπάρχουν υπόχρεοι παροχής πληροφοριών που πραγματοποιούν πολλές συναλλαγές χαμηλής αξίας, οι οποίοι είναι υποχρεωμένοι να τις ανακοινώνουν με τις περισσότερες δυνατές λεπτομέρειες, πράγμα που αποτελεί δυσανάλογη επιβάρυνση σε σχέση με τη χρησιμότητα της ληφθείσας πληροφορίας-

ότι πρέπει να μειωθεί όσο το δυνατόν περισσότερο η επιβάρυνση των ενδοκοινοτικών φορέων-

ότι αυτή η ελάφρυνση θα πρέπει να περιορίζεται μόνον από τις απαιτήσεις που επιτρέπουν την επίτευξη ικανοποιητικής στατιστικής ποιότητας και την κάλυψη ειδικών αναγκών πληροφόρησης-

ότι αυτές οι συναλλαγές χαμηλής αξίας μπορούν να συγκεντρωθούν σε μια συνολική κλάση του κεφαλαίου 99 της συνδυασμένης ονοματολογίας που θεσπίστηκε από τον κανονισμό (ΕΟΚ) αριθ. 2658/87 του Συμβουλίου της 23ης Ιουλίου 1987 σχετικά με τη δασμολογική και στατιστική ονοματολογία και το κοινό δασμολόγιο (3), όπως τροποποιήθηκε τελευταία από τον κανονισμό (ΕΚ) αριθ. 1966/94 της Επιτροπής (4)-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Στατιστικών των Συναλλαγών Αγαθών μεταξύ των κρατών μελών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Θεσπίζεται ένα κατώφλι ανά συναλλαγή. Με την επιφύλαξη του άρθρου 2, το κατώφλι αυτό παρέχει στους υπόχρεους παροχής πληροφοριών την ευχέρεια να ομαδοποιούν σε μία συνολική κλάση της συνδυασμένης ονοματολογίας το σύνολο των συναλλαγών που είναι κατώτερες του εν λόγω κατωφλίου- στην περίπτωση αυτή, η εφαρμογή του άρθρου 23 του κανονισμού (ΕΟΚ) αριθ. 3330/91 περιορίζεται στην παροχή των παρακάτω στοιχείων:

- κατά την άφιξη, το κράτος μέλος προέλευσης,

- κατά την αποστολή, το κράτος μέλος προορισμού,

- την αξία των εμπορευμάτων.

2. Η συνολική κλάση που αναφέρεται στην παράγραφο 1 φέρει τον κωδικό ΣΟ 9950 00 00.

3. Για τους σκοπούς του παρόντος κανονισμού, νοείται ως "συναλλαγή" κάθε πράξη, εμπορική ή μη, που έχει ως αποτέλεσμα διακίνηση εμπορευμάτων τα οποία αποτελούν αντικείμενο της στατιστικής του εμπορίου μεταξύ των κρατών μελών.

4. Το κατώφλι ανά συναλλαγή καθορίζεται σε 100 Ecu.

Άρθρο 2

1. Στο πλαίσιο που ορίζει ο παρών κανονισμός, τα κράτη μέλη μπορούν να αρνηθούν ή να περιορίσουν την ευχέρεια που αναφέρεται στο άρθρο 1 εάν διαπιστώσουν αντιστοιχία μεταξύ του στόχου ελάφρυνσης του φόρτου σύνταξης δηλώσεων και της διατήρησης ικανοποιητικής ποιότητας των στατιστικών πληροφοριών.

2. Τα κράτη μέλη μπουρούν να απαιτούν από τον υπόχρεο παροχής στατιστικών πληροφοριών να ζητά εκ των προτέρων από την εθνική υπηρεσία που είναι αρμόδια για την επεξεργασία των στατιστικών των συναλλαγών αγαθών μεταξύ κρατών μελών το ευεργέτημα της ευχέρειας που αναφέρεται στο άρθρο 1.

3. Τα κράτη μέλη διαβιβάζουν, μετά από αίτηση της Επιτροπής, τις πληροφορίες που επιτρέπουν την αξιολόγηση της εφαρμογής του παρόντος κανονισμού.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Νοεμβρίου 1994.

Για την Επιτροπή

Henning CHRISTOPHERSEN

Αντιπρόεδρος

(1) ΕΕ αριθ. L 316 της 16. 11. 1991, σ. 1.

(2) ΕΕ αριθ. L 307 της 23. 10. 1992, σ. 27.

(3) ΕΕ αριθ. L 256 της 7. 9. 1987, σ. 1.

(4) ΕΕ αριθ. L 198 της 30. 7. 1994, σ. 103.